Document ID: 32000R0850

Κανονισμός (ΕΚ) αριθ. 850/2000 της Επιτροπής
της 27ης Απριλίου 2000
για τροποποίηση του κανονισμού (ΕΚ) αριθ. 1093/97 για τον καθορισμό των προτύπων εμπορίας που εφαρμόζονται για τα πεπόνια και τα καρπούζια
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρo 2 παράγραφος 2,
Εκτιμώντας τα ακόλουθα:
(1) Ο κανονισμός (ΕΚ) αριθ. 1093/97 της Επιτροπής, της 16ης Ιουνίου 1997, για τον καθορισμό των προτύπων εμπορίας που εφαρμόζονται για τα πεπόνια και τα καρπούζια(3) προβλέπει, στο παράρτημα Ι, τις διατάξεις που αφορούν αφενός την ταξινόμηση κατα μέγεθος των πεπονιών και αφετέρου τη σήμανσή τους.
(2) Για λόγους διαφάνειας στην παγκόσμια αγορά, πρέπει να ενισχυθούν τα κριτήρια ομοιογένειας που προβλέπονται από το παράρτημα Ι του κανονισμού (ΕΚ) αριθ. 1093/97. Πράγματι, η συνιστώμενη προδιαγραφή για τα πεπόνια, εκ μέρους της Οικονομικής Επιτροπής των Ηνωμένων Εθνών για την Ευρώπη, προβλέπει αυστηρότερα κριτήρια ομοιογένειας μεγέθους για τα πεπόνια του τύπου Charentais.
(3) Η αγορά των πεπονιών εξαρτάται στενά από την οργανοληπτική ποιότητα των προϊόντων αυτών. Αυτή η οργανοληπτική ποιότητα χαρακτηρίζεται από μεγάλη διακύμανση. Πρέπει να επαφίεται η δυνατότητα στον επαγγελματικό κλάδο να δώσει τις ενδείξεις που αφορούν επί των βασικών κριτηρίων ωρίμανσης προκειμένου ο καταναλωτής να μπορεί να επιλέξει ελεύθερα τα φρούτα οργανοληπτικής ποιότητας που του ταιριάζουν καλύτερα.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 1093/97 τροποποιείται ως εξής:
1. Στον τίτλο ΙΙΙ (Διατάξεις που αφορούν την ταξινόμηση κατά μέγεθος), το τρίτο και το τέταρτο εδάφιο αντικαθίστανται από το ακόλουθο κείμενο:
"Σε κάθε μέσο συσκευασίας, όταν η ταξινόμηση κατά μέγεθος εκφράζεται σε βάρος, το βάρος του μεγαλύτερου πεπονιού δεν πρέπει να υπερβαίνει περισσότερο από 50 % (30 % για τα πεπόνια του τύπου Charentais) το βάρος του μικρότερου.
Όταν η ταξινόμηση κατά μέγεθος εκφράζεται σε διάμετρο, η διάμετρος του μεγαλύτερου πεπονιού δεν πρέπει να υπερβαίνει περισσότερο από 20 % (10 % για τα πεπόνια του τύπου Charentais) τη διάμετρο του μικρότερου."
2. Στον τίτλο VI (Διατάξεις σχετικές με τη σήμανση), σημείο Δ, προστίθεται η ακόλουθη περίπτωση:
"- ελάχιστη περιεκτικότητα σε σάκχαρα, μετρούμενη με διαθλασίμετρο και εκφρασμένη σε βαθμούς Brix (προαιρετική)."
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την πρώτη ημέρα του δεύτερου μηνός που έπεται εκείνου της ενάρξεως ισχύος του.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Απριλίου 2000.

Labels: 7
3
17